വിദ്യാര്ത്ഥികള്ക്ക് കൗണ്സലിംഗ് നല്കും: മുഖ്യമന്ത്രി തിരുവനന്തപുരം: സ്കൂള്, കോളേജ് വിദ്യാര്ത്ഥികള്ക്ക് കൗണ്സലിംഗ് നല്കുന്നതിന് നടപടികള് കൈക്കൊള്ളാന് കൊവിഡ് അവലോകന യോഗത്തില് മുഖ്യമന്ത്രി പിണറായി വിജയന് നിര്ദ്ദേശിച്ചു. കൊവിഡ് കാലത്ത് കുട്ടികള്ക്ക് ക്ലാസുകളും കൂട്ടുകാരെയും നഷ്ടപ്പെട്ടു. പ്രത്യേക മാനസികാവസ്ഥയിലുള്ളവര്ക്ക് കൃത്യമായ കൗണ്സലിംഗ് ആവശ്യമാണ്. ഇതിന് സ്കൂളുകളിലും കോളേജുകളിലും കൗണ്സലര്മാരുണ്ടാവണം. 18 വയസ് തികയാത്തതിനാല് കൊവിഡ് വാക്സിനെടുക്കാന് പറ്റാത്ത ഒന്നാം വര്ഷ ഡിഗ്രി വിദ്യാര്ത്ഥികളെ വാക്സിനേഷന് നിബന്ധനയില് നിന്നൊഴിവാക്കും. രണ്ട് ഡോസ് വാക്സിനെടുത്ത വിദ്യാര്ത്ഥികള്ക്കു മാത്രമാണ് കോളേജുകളിലെത്താന് അനുമതിയുള്ളത്. രണ്ടാം ഡോസ് വാക്സിനെടുക്കാന് സമയമാകാത്ത വിദ്യാര്ത്ഥികളെയും പ്രവേശിപ്പിക്കും. വാക്സിനെടുക്കാന് വിമുഖത കാട്ടുന്ന അദ്ധ്യാപകരെയും വിദ്യാര്ത്ഥികളെയും ബോധവത്കരിക്കും. സ്കൂള് കെട്ടിടങ്ങളുടെയും വിദ്യാര്ത്ഥികളെ കൊണ്ടുപോകുന്ന വാഹനങ്ങളുടെയും ഫിറ്റ്നസ് ഉറപ്പാക്കും. സ്കൂള് തുറക്കുന്നതുമായി ബന്ധപ്പെട്ട് സംസ്ഥാനത്ത് ബസ് സര്വീസുകള് വര്ദ്ധിപ്പിക്കാനും മുഖ്യമന്ത്രി നിര്ദ്ദേശിച്ചു. മ്യൂസിയങ്ങള് തുറക്കും സംസ്ഥാന സര്ക്കാരിന്റെ പുരാവസ്തു, പുരാരേഖ, മ്യൂസിയം വകുപ്പുകളുടെ കീഴിലുള്ള മ്യൂസിയങ്ങളും സ്മാരകങ്ങളും അനുബന്ധ സ്ഥാപനങ്ങളും 25 മുതല് തുറക്കും. സംസ്ഥാനതലത്തില് നെഹ്രു ഹോക്കി സെലക്ഷന് മത്സരങ്ങള് സംഘടിപ്പിക്കുന്നതിന് അനുമതി നല്കും. കര്ണ്ണാടകയില് ചികിത്സതേടി മരണപ്പെട്ട കാസര്കോട്ടുകാര്ക്ക് മരണ സര്ട്ടിഫിക്കറ്റ് ലഭിക്കാത്ത പ്രശ്നത്തില് കര്ണ്ണാടക ചീഫ് സെക്രട്ടറിയുമായി ചര്ച്ചചെയ്യാന് ചീഫ് സെക്രട്ടറിയെ ചുമതലപ്പെടുത്തി. 48 ദുരിതാശ്വാസ ക്യാമ്ബുകള് മഴ കനത്തതിനെത്തുടര്ന്ന് സംസ്ഥാനത്ത് 48 ദുരിതാശ്വാസ ക്യാമ്ബുകള് ആരംഭിച്ചിട്ടുണ്ട്. ദുരിതാശ്വാസ പ്രവര്ത്തനങ്ങള് പുരോഗമിക്കുകയാണെന്നും നല്ല ജാഗ്രത പുലര്ത്തണമെന്നും മുഖ്യമന്ത്രി പറഞ്ഞു. പൊതുപരിപാടികള്ക്ക് ഏര്പ്പെടുത്തിയ നിയന്ത്രണം തുടരും. ഇളവ് ലഭിക്കേണ്ട പരിപാടികള്ക്ക് പ്രത്യേക അനുമതി വാങ്ങണം.